کبھی نہیں سوچا تھا کہ نومبر میں کسے آرمی چیف بنانا ہے: عمران خان
عمران خان نے آئی ایس آئی کے سابق سربراہ کا ذکر کرتے ہوئے کہا کہ ’ان کے ذہن میں خوف تھا کہ جنرل فیض حمید کو آرمی چیف بنایا جا رہا ہے۔ ان پر یہ خوف طاری ہے کیوں کہ انہوں نے اس قدر چوری کی ہے۔ اسی خوف کی وجہ سے یہ کہہ رہے کہ نومبر میں عمران خان نے اپنا آرمی چیف رکھ لیا تو ملک تباہ ہو جائے گا‘۔
ویب ڈیسک — بدھ کو اسلام آباد میں ایک سیمینار سے خطاب میں سابق وزیر اعظم کا کہنا تھا کہ وفاقی وزیر خرم دستگیر نے یہ کہا ہے کہ عمران خان اپنا آرمی چیف لا کراگلے 15 برس تک اقتدار میں رہنے کا منصوبہ بنا رہے تھے۔ سابق وزیرِ اعظم نے سوال اٹھایا کہ کیا کوئی اور آرمی چیف آئے گا تو ان سیاسی رہنماؤں کا احتساب رک جائے گا؟ عمران خان نے کہا کہ تو کیا اس کا یہ بھی مطلب ہے کہ ان کو اپنا آرمی چیف چاہیے تاکہ وہ ان کی مدد کرے؟ خرم دستگیر جو بات کہہ گئے ہیں، اس پر غور کرنے کی ضرورت ہے۔ ان کا مزید کہنا تھا کہ وہ واضح کر دینا چاہتے ہیں کہ انہوں نے کسی صورت، کسی وقت، کبھی بھی نہیں سوچا تھا کہ نومبر میں کس کو آرمی چیف بنانا ہے۔ اس لیے یہ ایشو تھا ہی نہیں۔ انہوں نے اپنی بات جاری رکھتے ہوئے کہا کہ ان کے ذہن میں تو یہ تھا کہ جب آرمی چیف کے تقرر کا وقت آئے گا تو میرٹ پر جو سب سے بہتر جنرل ہوگا اس کو آرمی چیف بنا دیا جائے گا۔ انہوں نے آئی ایس آئی کے سابق سربراہ کا ذکر کرتے ہوئے کہا کہ اپوزیشن جماعتوں کو خوف تھا کہ جنرل فیض حمید کو آرمی چیف بنایا جا رہا ہے۔ انہیں خوف تھا کہ انہوں نے اربوں کی کرپشن کی ہے، کہیں وہ نہ پکڑی جائے۔ عمران خان نے سابق وزیرِ اعظم پر الزام عائد کرتے ہوئے کہا کہ نواز شریف کو آرمی چیف کا کیوں مسئلہ تھا؟ کیوں کہ نواز شریف کی چوری کا پیسہ اس قدر زیادہ تھا کہ وہ فوج کو کنٹرول کرنا چاہتے تھے۔ وہ باقی تمام ادارے کنٹرول کر چکے تھے۔ آج بھی اداروں کو تباہ کیا جا رہا ہے۔ تمام اداروں میں اپنے لوگوں کو اوپر لا کر بٹھا دیا گیا ہے۔ ان کا مزید کہنا تھا کہ نواز شریف نے ہمیشہ میرٹ کی خلاف ورزی کرتے ہوئے اپنی پسند کے آرمی چیف کا تقرر کیا۔ انہوں نے 30 برس میں محنت سے پیسہ چوری کیا تھا اور ان کی ساری توجہ اس پیسے کو بچانے کے لیے ہے۔ پاکستان پیپلز پارٹی اور مسلم لیگ (ن) کی جانب اشارہ کرتے ہوئے انہوں نے کہا کہ ان دونوں کی حکومتوں کا خاتمہ کرپشن کی وجہ سے ہوا، تاہم اُن کی حکومت وہ پہلی حکومت تھی جسے کرپشن کی وجہ سے ختم نہیں کیا گیا۔ عمران خان کے بیان پر ردِعمل دیتے ہوئے وفاقی وزیرِ داخلہ رانا ثناء اللہ کا کہنا تھا کہ عمران خان اپنے جھوٹے بیانیے کے بعد اب خرم دستگیر کے بیان کے پیچھے چھپنے کی کوشش کر رہے ہیں۔ اسلام آباد میں نیوز کانفرنس کرتے ہوئے رانا ثناء اللہ کا کہنا تھا کہ عمران خان کو ایک آئینی اور قانونی راستہ اختیار کر کے وزارتِ عظمی سے ہٹایا گیا۔ ان کے خلاف کسی نے کوئی سازش نہیں کی۔